Boswell-sirkusbase nie vervolg: ‘Geregtigheid het nie geskied’‘n Skermskoot uit die video wat op Carte Blanche uitgesaai is. Jane Boswell, haar dogter Georgina en David Marais, ŉ olifanthanteerder, is aangekla vir die beweerde mishandeling van sirkusolifante tussen Desember 2012 en Januarie 2013. Die aanklagte teen hulle is egter in April vanjaar in die Port Elizabeth-landdroshof teruggetrek weens ŉ gebrek aan bewyse. Senior inspekteur Isabel Wentzel, bestuurder van die NDBV se wildbeskermingseenheid, het gesê sy voel geregtigheid het nie in hierdie geval geskied nie. Adv. Chris de Klerk, adjunkdirekteur van openbare vervolging, het gesê hoewel daar videomateriaal is wat die mishandeling van die olifante vasvang, kan die individue wat op die video gesien word en in die tyd in die diens van die Brian Boswell-sirkus was, nie opgespoor word nie. De Klerk het gesê voordat die eienaars van die sirkus aanspreeklik gehou kan word, moet daar bewyse wees hulle het wetend die mishandeling van die olifante toegelaat of versuim om redelike toesig oor die olifanthanteerders te hou. “Die NDBV hou vol ooggetuies het verklarings afgelê wat aandui dat die sirkuseienaars persoonlik ingelig is oor die olifante wat geslaan word, self nog voordat die video geneem is, maar hulle het versuim om op te tree,” het Wentzel gesê. “Die Wet op Dierebeskerming stipuleer dit is ŉ oortreding vir enige diere-eienaar om die mishandeling van diere toe te laat deur passief te reageer en die mishandeling toe te laat nadat dit onder hul aandag gebring is. Blykbaar word al die blaam nou gerieflik voor die deur van die ongeïdentifiseerde hanteerders, wat afgedank is voordat hulle hul kant van die saak kon stel, gelê. Tensy hulle opgespoor kan word, sal hierdie olifante nooit enige geregtigheid kry nie.” Die twee olifante waarvan die mishandeling op video vasgevang is, is intussen uit die sirkus verwyder en verskuif na die Natalse Dieretuin.